b'\n_START_ARTICLE_\nTampereen kauppakamari\n_START_PARAGRAPH_\nTampereen kauppakamari on Pirkanmaalla toimiva elinkeinoel\xc3\xa4m\xc3\xa4n edunvalvonta- ja palveluj\xc3\xa4rjest\xc3\xb6,  joka edist\xc3\xa4\xc3\xa4 Pirkanmaalla elinkeinoel\xc3\xa4m\xc3\xa4n toimintaedellytyksi\xc3\xa4, yritt\xc3\xa4jyytt\xc3\xa4, tervett\xc3\xa4 kilpailua ja kansainv\xc3\xa4listymist\xc3\xa4 sek\xc3\xa4 valvoo elinkeinoel\xc3\xa4m\xc3\xa4n etuja edist\xc3\xa4en sen ja viranomaisten v\xc3\xa4list\xc3\xa4 yhteistoimintaa._NEWLINE_Tampereen kauppakamarin j\xc3\xa4senin\xc3\xa4 on noin 2\xc2\xa0100 erikokoista ja eri toimialoja edustavaa yrityst\xc3\xa4 ja yhteis\xc3\xb6\xc3\xa4. J\xc3\xa4senyys kauppakamarissa on vapaaehtoista. Toiminta rahoitetaan j\xc3\xa4senmaksuilla ja maksullisilla palveluilla. Edunvalvontakohteet m\xc3\xa4\xc3\xa4ritell\xc3\xa4\xc3\xa4n vuosittain yhteisty\xc3\xb6ss\xc3\xa4 luottamushenkil\xc3\xb6iden kanssa laadittavassa vaikuttamissuunnitelmassa. Kauppakamari ei ota vastaan maksullisia edunvalvontatoimeksiantoja._NEWLINE__NEWLINE_Se on j\xc3\xa4senm\xc3\xa4\xc3\xa4r\xc3\xa4lt\xc3\xa4\xc3\xa4n toiseksi suurin Suomen 19 kauppakamarista, joiden yhteiselimen\xc3\xa4 toimii Keskuskauppakamari. Tampereen kauppakamarin puheenjohtaja on Minna Mets\xc3\xa4l\xc3\xa4. Toimitusjohtaja on Antti Eskelinen ja h\xc3\xa4nen edelt\xc3\xa4ji\xc3\xa4\xc3\xa4n Tommi Rasila (2004\xe2\x80\x932012), Harri Jaskari (2001\xe2\x80\x932004) ja Matti Hokkanen (1968\xe2\x80\x932000)._NEWLINE_Kauppakamareiden toiminta perustuu Suomessa kauppakamarilakiin (878/2002). Sen mukaan kauppakamari on Keskuskauppakamarin j\xc3\xa4senyhteis\xc3\xb6, jonka toiminta-alueena on Keskuskauppakamarin sille vahvistama alue. Kauppakamarin teht\xc3\xa4v\xc3\xa4n\xc3\xa4 on kehitt\xc3\xa4\xc3\xa4 elinkeinoel\xc3\xa4m\xc3\xa4n toimintaedellytyksi\xc3\xa4 toiminta-alueellaan sek\xc3\xa4 hoitaa sille s\xc3\xa4\xc3\xa4dettyj\xc3\xa4 ja m\xc3\xa4\xc3\xa4r\xc3\xa4ttyj\xc3\xa4 julkisia teht\xc3\xa4vi\xc3\xa4.\n_START_SECTION_\nHistoria\n_START_PARAGRAPH_\nVen\xc3\xa4j\xc3\xa4n v\xc3\xa4liaikainen hallitus vahvisti 10. elokuuta 1917 asetuksen kauppakamareista, joita tuli perustaa Helsinkiin, Tampereelle, Turkuun, Vaasaan ja Viipuriin. Tampereen kauppakamarin perustamista yritettiin useammassa kokouksessa marraskuusta 1917 alkaen, mutta lopullinen perustamisp\xc3\xa4\xc3\xa4t\xc3\xb6s siirtyi muun muassa sis\xc3\xa4llissodan takia vuoden 1918 toukokuuhun. Aluksi Tampereen kauppakamarin toiminta-alue oli nykyist\xc3\xa4 huomattavasti laajempi ja ulottui Porin ja Rauman alueilta Keski-Suomeen asti. Nykyisin Tampereen kauppakamarin toiminta-alue kattaa  Pirkanmaan maakunnan sek\xc3\xa4 Kiikoisten kunnan Satakunnasta.'